Rritet ndjeshëm popullariteti i presidentit Obama pas operacionit për vrasjen e bin Ladenit
Republikanët u bashkohen demokratëve për të përgëzuar presidentin dhe forcat Seals që realizuan misionin
Sipas një ankete të Qendrës Kërkimore Pew të publikuar nga gazeta Uashington Post, mbështetja publike për presidentin Barak Obama është rritur 9 përqind pas operacionit ku u vra kreu i al Kaidës Osama Bin Laden. Mbështetja për presidentin tani është 56% nga 47 % që ishte muajin e kaluar sipas të njëjtës organizatë anketuese. Analistët thonë se ndërsa zoti Obama përgatitet të garojë për t’u rizgjedhur vitin e ardhshëm, mbetet për t’u parë se sa mund ta ndihmojë atë politikisht eliminimi i bin Ladenit. Ishte një moment me një dramacitet të pashembullt gjatë presidencës së presidentit Baraka Obama. Njoftimi u shoqërua me festime dhe shprehje të shumta të krenarisë kombëtare - përpara Shtëpisë së Bardhë, në Kuotën Zero në Nju Jork dhe kudo në vend. Republikanët iu bashkuan demokratëve për të përgëzuar presidentin dhe forcat speciale Seals të cilat realizuan misionin. Mes atyre që vlerësuan këtë moment ishte dhe Dik Çeni dhe shumë të tjerë që shpesh janë kritikë ndaj zotit Obama. Mbështetja e publikut për Presidentin Obama ishte ulur kohët e fundit, por operacioni i sukseshëm për të asgjesuar Osama Bin Ladenin i ka dhënë presidentit një shtytje politike, thotë Peter Brown, anketues i universitetit Kuinipak. Disa analistë, mes tyre dhe Robert Guttman i Universitetit Johns Hopkins parashikojnë se operacioni kundër bin Ladenit do të ketë ndikim të madh në zgjedhjet e ardhshme presidenciale. Por zoti Brown thotë se është shumë herët për të arritur në një përfundim të tillë. Presidenti ka marrë përgëzime për operacionin madje dhe nga disa republikanë që përgatiten për garën presidenciale vitin e ardhshëm, si ish guvernatori i shtetit Masaçusets, Mit Romni dhe ish guvernatori i Minesotës, Tim Polenti.